**Vores investorstatistik giver det bedste overblik over danskernes investeringer**

Vi har siden december 2023 udgivet en kvartalsvis investorstatistik for at imødekomme begrænsningerne i de månedlige afkast- og markedsstatistikker. Det betyder, at man kan følge med i, hvad danskerne investerer i, uanset hvor investeringsfondene er hjemmehørende.

Konkurrence og fælles europæisk regulering betyder nemlig, at investeringsverdenen bliver stadig mere international – og det er kun positivt for danske investorer at de har et bredt udvalg af produkter at investere i.

**Begrænsningerne i afkast- og markedsstatistikken**: Afkaststatistikken viser afkast for danske investeringsfonde, og markedsstatistikken viser udviklingen i formuen i danske investeringsfonde. Men, for det første dækker de to statistikker kun Investering Danmarks medlemmers *danske* fonde. For det andet viser markedsstatistikken den samlede formue i de danske fonde uden skelen til, om investorerne er danske eller udenlandske. Den er derfor ikke et helt præcist mål for, hvor meget danske investorer har investeret i investeringsfondene. Investering Danmarks medlemmer udbyder dog også deres *udenlandske fonde* til danske investorer, og de indgår ikke i statistikken.

**Det fulde billede via investorstatistikken:** Investorstatistikken viser efter hvert kvartal, hvor meget danske investorer har investeret i Investering Danmark medlemmernes danske og udenlandske investeringsfonde.   
Statistikken viser udviklingen i fondenes formue opgjort på henholdsvis investeringsområde (fondskategori), investeringsforening og forvaltningsselskab. Den opdeling svarer til opdelingen i markedsstatistikken. Formuetallene vises samlet for danske private og institutionelle investorer, virksomheder m.m.

Investorstatistikken baserer sig ligesom de nuværende afkast- og markedsstatistikker på indberetning fra Investering Danmarks medlemmer, men suppleres med oplysninger fra Danmark Nationalbanks statistikdatabase. For at få den rette information om udviklingen i markedsandele blandt fondsudbyderne er det mest korrekt at anvende investorstatistikken da markedsstatistikken mangler den udenlandske del.

**Fakta: Hvorfor udenlandske fonde?**

Investeringsfonde, der sælges til private investorer, er indenfor EU i dag for langt størstedelen reguleret af UCITS-direktivet. Reguleringen omfatter alt fra etablering og igangsættelse af de enkelte fonde til markedsføring og salg. Målet med reguleringen er at gøre investeringsfonde til en beskyttet måde at investere på. Du kan læse om investorbeskyttelsen i investeringsfonde her: [Investorbeskyttelse (finansdanmark.dk)](https://finansdanmark.dk/gode-raad/investering-om-at-investere/investeringsfonde/investorbeskyttelse/)

Et eksempel herpå er, at alle fonde, der sælges til private investorer, skal udarbejde et faktaark på tre sider om fondene kaldet ”Central Information”. Informationerne i faktaarket opgøres efter de samme regler over hele EU, og de skal være tilgængelig for investorerne, uanset hvor fondene sælges.

Opfylder en fond kravene i UCITS-direktivet, kan den tilbydes investorer inden for hele EU. Det lokale tilsyn skal dog modtage en anmeldelse om, at der påbegyndes markedsføring inden for tilsynets ansvarsområde.

Dette ”indre marked” for investeringsfonde gør, at udbydere af investeringsfonde får mulighed for at samle deres administration af fondene i større enheder, der kan opnå stordriftsfordele, og dermed også lavere omkostninger for investorerne. Reguleringen har også naturligt ført til, at administrationen af fondene i stigende grad er blevet samlet i ”Centres of Excellence”, hvor der sker en opbygning af kompetencer og viden. Valget af, hvor en fond etableres, afhænger derfor blandt andet af, på hvilke markeder investeringsfondene skal distribueres.